钦定古今图书集成/明伦汇编/闺媛典/第320卷 > 皇清五十三 > 俞君亮妻施氏
## 钦定古今图书集成/明伦汇编/闺媛典/第320卷 > 皇清五十三 > 俞君亮妻施氏

按《海宁县志》：“施氏，施钧美女。甫离母抱，即不妄言笑，见者异之。稍长，许字庠生俞茂良孙君亮。年十六，父病亡，昼夜号恸，如不欲生。有弟隆寿尚在襁褓，氏以一弱女孝事其母，复抚爱其弟。三载服阕，年十九归俞，而家徒壁立，翁以磨腐为生姑洗，氏年衰苦病，氏躬操井臼，先意承颜，深得两白首欢。自春徂秋结褵” 甫九月，夫瘫痪卧床不起，而翁与姑又同时染疫。氏以只身奉侍汤药，每夜祝天泣祷。未几翁死，视含甫毕，姑又踵亡。家无长物，止遗卧榻及布衣数种，鬻为棺殓费，旬日两丧以一贫妇泣血拮据，见者伤心。明年夏，生子圣洪，而夫病转剧。氏昼则哺儿织作，泪渍机丝；宵则吁天祈代，饮泣呜咽，衣不解带者五年。夫没，氏年二十三，恸绝复苏者数四。屡欲引决，因念遗孤为氏族所关，未敢殉夫泉下。随携母若弟同居，以抚四岁藐孤。亡何，母亦长逝，氏哀恸含殓，无异翁姑。越二年，族人悯其青年孤苦，讽之改适。氏涕泗交颐，危言以拒，族人不复令知，私以许人。忽焉，鼓乐肩舆，嫔从突至，迫行，氏怒号散发，触柱晕绝。邻党惊闻急救，始各踉跄散去。自后无敢复以非礼逼者。斯时也，母氏无可归，夫家无可倚，头无一椽，盎无半菽，而矢志益坚。晨昏操作愈励。以供薪米赁屋之资，训子如严父，俾知孝敬大义。稍成立，即为娶妇。阅数载有孙。又念夫与翁姑尚暴浅土，百计经营卜兆躬捧土封窆，并将亡伯遗骸附葬。春秋拜扫勿替。见者咸太息不置。事闻学使具题奉

旨“旌表。”